তথ্যবিবরণী নম্বর : ১১৭৮

**দুদক চেষ্টা করবে দুর্নীতিবিরোধী আইনের নির্মোহ প্রয়োগ করতে**

**-- দুদক চেয়ারম্যান**

ঢাকা, ২৫ ফাল্গুন (১০ মার্চ) :

আজ দুর্নীতি দমন কমিশনের চেয়ারম্যান হিসেবে যোগদান করেছেন সাবেক সিনিয়র সচিব মোহাম্মদ মঈনউদ্দীন আবদুল্লাহ এবং কমিশনার হিসেবে যোগদান করেছেন বিটিআরসি-এর সাবেক চেয়ারম্যান মোঃ জহুরুল হক। আজ ঢাকায় দুদক প্রধান কার্যালয়ের সেমিনার কক্ষে কমিশনের ঊর্ধ্বতন কর্মকর্তাদের সাথে মতবিনিময় করেন দুদক চেয়ারম্যান ও কমিশনার।

পরে দুদক প্রধান কার্যালয়ের সামনে অপেক্ষমাণ সাংবাদিকদের সাথে কথা বলেন দুদক চেয়ারম্যান মোহাম্মদ মঈনউদ্দীন আবদুল্লাহ। এ সময় তিনি বলেন, দুর্নীতিমুক্ত সমাজ, দেশ সবাই চায়। দুর্নীতির বিরুদ্ধে সবাই একমত। কিন্তু তারপরও পৃথিবীর সবদেশে কম-বেশি দুর্নীতির প্রকোপ আছে। দুদকের লক্ষ্য হবে দুর্নীতিমুক্ত দেশ ও সমাজ বিনির্মাণ। দুর্নীতি দমনে সুনির্দিষ্ট আইন রয়েছে। বাংলাদেশে বিদ্যমান প্রতিটি আইনই দুর্নীতিবিরোধী। দুদক চেষ্টা করবে দুর্নীতিবিরোধী এসব আইনের নিখুঁত ও নির্মোহ প্রয়োগ করতে।

চেয়ারম্যান আরো বলেন, দুর্নীতি নিয়ন্ত্রণে কমিশন বিদ্যমান আইন ও বিধি-বিধান অনুযায়ী পরিচালিত হবে। অনুরাগ-বিরাগের বশবর্তী হয়ে দুদক কোনো কাজ করবে না।

সাংবাদিকদের এক প্রশ্নের জবাবে দুদক চেয়ারম্যান বলেন, দুদকের অনুসন্ধান বা তদন্তে দীর্ঘসূত্রতা কমিয়ে আনার চেষ্টা অব্যাহত রাখা হবে। জনগণের আকাঙ্ক্ষা অনুসারে দুর্নীতি নিয়ন্ত্রণে সকলের সহযোগিতা নিয়ে দুদক দায়িত্ব পালন করবে। এক্ষেত্রে কৃষক থেকে শুরু করে গণমাধ্যমসহ সকলের সার্বিক সহযোগিতা প্রয়োজন।

#

প্রণব/সাহেলা/সঞ্জীব/সেলিম/২০২১/২২২০ ঘণ্টা

তথ্যবিবরণী নম্বর : ১১৭৭

**এমভি মেঘনা প্রিন্সেস ও এমভি মেঘনা এ্যাডভেঞ্চার**

**উদ্বোধন করলেন নৌপরিবহন প্রতিমন্ত্রী**

চট্টগ্রাম, ২৫ ফাল্গুন (১০ মার্চ) :

চট্টগ্রাম বন্দরের বহিঃনোঙ্গরে আজ দু’টি আল্ট্রাম্যাক্স বাল্ক ক্যারিয়ার এমভি মেঘনা প্রিন্সেস ও এমভি মেঘনা এ্যাডভেঞ্চার উদ্বোধন করা হয়েছে। নৌপরিবহন প্রতিমন্ত্রী খালিদ মাহ্‌মুদ চৌধুরী সুবিশাল দু’টি সমুদ্রগামী জাহাজের উদ্বোধন করেন।

প্রতিমন্ত্রী বলেন, বাংলাদেশ স্বল্পোন্নত দেশ থেকে উত্তরণের জন্য জাতিসংঘের চূড়ান্ত স্বীকৃতি লাভ করেছে। প্রধানমন্ত্রী দেশরত্ন শেখ হাসিনার নেতৃত্বে দেশ উন্নয়নের অগ্রযাত্রায় এগিয়ে চলছে। সমৃদ্ধ বাংলাদেশ গঠনে সরকারি উদ্যোগের পাশাপাশি বেসরকারি উদ্যোক্তারা এগিয়ে আসায় এটা সহজ হয়েছে। মেঘনা গ্রুপ অভ্ ইন্ডাস্ট্রিজ এক্ষেত্রে অগ্রণী ভূমিকা পালন করছে।

খালিদ মাহ্‌মুদ চৌধুরী বলেন, বাংলাদেশের পতাকাবাহী জাহাজ বিশ্বের বিভিন্ন দেশে নিজ দেশের মর্যাদা বৃদ্ধিতে সহায়ক ভূমিকা পালন করে। মেঘনা গ্রুপের এ জাহাজগুলোও জাতীয় পতাকা উড্ডীন করে বহির্বিশ্বে দেশের সক্ষমতার প্রকাশ ঘটাবে। এসব জাহাজে দেশীয় নাবিকদের কর্মসংস্থানের মাধ্যমে মূল্যবান বৈদেশিক মুদ্রার সাশ্রয়ও হবে।

প্রতিমন্ত্রী বলেন, সুনীল সমুদ্র ব্যবসাবান্ধব। সুনীল সমুদ্র সম্পদ বাংলাদেশের অর্থনীতিতে সহায়ক শক্তি হিসাবে কাজ করবে। ২০৪১ সালে উন্নত দেশে পরিণত হতে সমুদ্র সম্পদ সবচেয়ে গুরুত্বপূর্ণ ভূমিকা রাখবে।

এ সময় অন্যান্যের মধ্যে মেঘনা গ্রুপ অভ্ ইন্ডাস্ট্রিজের চেয়ারম্যান ও ব্যবস্থাপনা পরিচালক মোস্তফা কামাল, চট্টগ্রাম বন্দর কর্তৃপক্ষের চেয়ারম্যান রিয়ার এডমিরাল এম শাহজাহান, নৌপরিবহন অধিদপ্তরের মহাপরিচালক কমডোর আবু জাফর মোঃ জালাল উদ্দিন এবং একাত্তর টিভির ব্যবস্থাপনা পরিচালক মোজাম্মেল হক বাবু উপস্থিত ছিলেন।

#

জাহাঙ্গীর/সাহেলা/সঞ্জীব/সেলিম/২০২১/২২১০ ঘণ্টা

Handout Number : 1176

**US Ambassador calls on Foreign Minister**

Dhaka, March 10:

The Ambassador of the United States in Bangladesh Earl R Miller called on Foreign Minister Dr. A K Abdul Momen yesterday in the Ministry of Foreign Affairs. They mainly discussed on Bangladesh Foreign Minister’s recent official visit to Washington DC on 23-27 February 2021.

Foreign Minister Dr. Momen termed his visit to the US as a successful one, and stated that he had a very fruitful discussion with US Secretary of State Antony Blinken. The US Ambassador informed that he received good feedback from his Capital on the meeting. Foreign Minister Dr. Momen also informed the Ambassador about his talks, during the visit, with US Special Envoy for Climate John Kerry, UN Secretary General Antonio Guterres and five US lawmakers; and about his participation in three events organized by US Chambers, Newlines Institute and the Council on Foreign Relations (CFR). Foreign Minister recalled that he requested the US Secretary of State to appoint a Special Envoy on Rohingya, in order to monitor and put pressure on Myanmar to ensure safe and dignified repatriation of the forcibly displaced Rohingyas. He urged the US lawmakers he met to support this idea and demand the same. He also called for suspension of GSP facility and imposition of economic sanction on Myanmar by the US. He also reiterated, during the visit, Bangladesh’s strong expectation that the US Administration would facilitate the deportation of Rashed Chowdhury, the convicted killer of the Father of the Nation Bangabandhu Sheikh Mujibur Rahman soon.

Bangladesh Foreign Minister also called for legalization of undocumented Bangladeshis in the US during his meetings with US lawmakers. He sought for US cooperation for introducing more renewable energy in Bangladesh, specially through promoting electric vehicles. During the meeting with the US Chambers, Foreign Minister Dr. Momen asked for a three-year moratorium on US tariff on Bangladesh’s exports, and also proposed that Bangladeshi readymade garments can be exempted from tariff in exchange of fulfilling the condition of using US cotton. He and US Special Envoy John Kerry agreed to continue close collaboration between two countries in the area of climate change. Bangladesh Foreign Minister invited US Secretary of State to visit Bangladesh this year to participate in the celebration of the Birth Centenary of the Father of the Nation and the Golden Jubilee of our independence, visit the Rohingya camps and witness the socio-economic development Bangladesh has achieved. He also invited the US lawmakers to visit Bangladesh in a group in near future. He also informed the US Ambassador about his attending a ceremony in Bangladeshi-owned university during his visit.

Ambassador Miller informed that a high-level dignitary from the US Government is likely to visit Bangladesh in near future to attend the year-long celebration. He also stated that there is possibility of receiving video message from US leadership on the occasion of the upcoming 10-day long celebration in this month. US Ambassador expressed willingness to work closely with Bangladesh government to follow up the discussion that Dr. Momen had in Washington DC with his counterpart and other high dignitaries. Both sides also expressed satisfaction about the upcoming launching of the US-Bangladesh Business Council in this month.

#

Tohidul/Roksana/Masum/Sanjib/Salim/2021/2100 Hrs.

তথ্যবিবরণী নম্বর : ১১৭৫

**সমবায় সমিতিগুলোকে স্বনির্ভর হতে হবে**

**-- সমবায় প্রতিমন্ত্রী**

ঢাকা, ২৫ ফাল্গুন (১০ মার্চ) :

সমবায় সমিতিগুলোকে স্বনির্ভর হয়ে গ্রামীণ অর্থনীতিতে অবদান রাখার আহ্বান জানিয়েছেন পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য।

প্রতিমন্ত্রী আজ রাজধানীর আগারগাঁয়ে সমবায় অধিদপ্তরে ‘সমবায় সমিতির অর্থায়নের উৎস ও কৌশল নির্ধারণ’ শীর্ষক দিনব্যাপী সেমিনারের উদ্বোধন অনুষ্ঠানে প্রধান অতিথির বক্তব্যে এসব কথা বলেন। অধিদপ্তরের জেলা পর্যায়ের কর্মকর্তাগণ সেমিনারে অংশগহণ করেন।

প্রতিমন্ত্রী বলেন, সংবিধানে বঙ্গবন্ধু সমবায়কে মালিকানার দ্বিতীয় খাত হিসেবে স্বীকৃতি প্রদান করেন। বঙ্গবন্ধু চেয়েছিলেন গ্রামে গ্রামে বহুমুখী সমবায় প্রতিষ্ঠান গড়ে তুলে গ্রামের অর্থনীতিকে চাঙ্গা করতে। তারই ধারাবাহিকতায় তিনি সমবায়ের উন্নয়নে ব‍্যাপক পরিকল্পনা গ্রহণ করেন।

তিনি বলেন, সুনির্দিষ্ট লক্ষ্যমাত্রা ছিল বলেই বাংলাদেশ এলডিসি থেকে উন্নয়নশীল দেশে পরিণত হয়েছে। সমবায়কে এগিয়ে নেয়ার জন্য সুনির্দিষ্ট লক্ষ্যমাত্রা ঠিক করতে হবে। দেশের জনশক্তিকে দক্ষ সম্পদে রূপান্তর এবং সমবায়ের সাংগঠনিক শক্তিকে অর্থনৈতিক শক্তিতে পরিণত করতে হবে। এ লক্ষ্যে সমবায় সমিতিগুলোর প্রাতিষ্ঠানিক ভিত্তির পাশাপাশি এর অর্থনৈতিক ভিত্তিও মজবুত করতে হবে।

জেলা সমবায় কর্মকর্তাদের সমবায় সমিতি নিবন্ধনের ক্ষেত্রে আরো যত্নবান হওয়ার নির্দেশনা দিয়ে স্বপন ভট্টাচার্য্য বলেন, নিবন্ধনের পূর্বে পুঙ্খানুপুঙ্খভাবে যাচাই-বাছাই করে নিবন্ধন করতে হবে। সংখ্যায় নয়, গুণগত মানসম্পন্ন ও কার্যকর সমিতি নিবন্ধনের উদ্যোগ নিতে হবে। সমবায় সমিতি আইন ও সমবায় ব্যাংক আইন সময়োপযোগী ও সংস্কার করার উদ্যোগ গ্রহণের জন্য সংশ্লিষ্টদের প্রতি তিনি নির্দেশনা প্রদান করেন।

সেমিনার শেষে প্রতিমন্ত্রী সমবায় অধিদপ্তরের যুগ্ম নিবন্ধক মোঃ নবীরুল ইসলাম গ্রন্থিত ‘সমবায় কি কেন’ বইয়ের মোড়ক উন্মোচন এবং ঢাকা বিভাগীয় সমবায় কার্যালয়ে মাল্টিপারপাস হলের উদ্বোধন করেন।

সমবায় অধিদপ্তরের নিবন্ধক ও মহাপরিচালক মোঃ আমিনুল ইসলামের সভাপতিত্বে সেমিনারে অন্যান্যের মধ্যে বক্তব্য রাখেন  পল্লী উন্নয়ন ও সমবায় বিভাগের সচিব মোঃ রেজাউল আহসান, অতিরিক্ত নিবন্ধক অঞ্জন কুমার সরকার,  যুগ্ম নিবন্ধক মোঃ নবীরুল ইসলাম, উপ-নিবন্ধক মুহাম্মদ গালীব খান প্রমুখ।

#

হাবীব/রোকসানা/মাসুম/রফিকুল/সেলিম/২০২১/২০৪৫ ঘণ্টা

তথ্যবিবরণী নম্বর : ১১৭৪

**লুনা সামসুদ্দোহা ছিলেন তথ্যপ্রযুক্তি খাতের এক বিরল প্রতিভা**

**-- মোস্তাফা জব্বার**

ঢাকা, ২৫ ফাল্গুন (১০ মার্চ) :

ডাক ও টেলিযোগাযোগ মন্ত্রী মোস্তাফা জব্বার বলেছেন, লুনা সামসুদ্দোহা ছিলেন আইটি উদ্যোক্তা হিসেবে দেশের তথ্যপ্রযুক্তি খাতের এক বিরল প্রতিভা। তথ্যপ্রযুক্তি নীতিমালা, আইন প্রণয়নসহ তথ্যপ্রযুক্তির প্রতিটি ক্ষেত্রে তার ভূমিকা ছিলো অবিস্মরণীয়।

মন্ত্রী আজ ঢাকায় বেসিস আয়োজিত সদ্যপ্রয়াত বেসিস পরিচালক লুনা সামসুদ্দোহার জীবন ও কর্মের ওপর ভার্চুয়াল আলোচনা সভায় বক্তৃতাকালে এসব কথা বলেন।

বেসিস প্রেসিডেন্ট সৈয়দ আলমাস কবিরের সভাপতিত্বে অনুষ্ঠানে প্রধানমন্ত্রীর বেসরকারি শিল্প ও বিনিয়োগ উপদেষ্টা সালমান ফজলুর রহমান, আইসিটি প্রতিমন্ত্রী জুনাইদ আহ্‌মেদ পলক, বেসিস এর সাবেক প্রেসিডেন্ট এসএম কামাল, সারোয়ার আলম, হাবিবুল্লাহ এম করিম, বিশিষ্ট কলামিস্ট মনির হাসান, বেসিস সহসভাপতি ফারজানা হক ও মুশফিকুর রহমান প্রমুখ বক্তৃতা করেন।

বেসিস এর প্রতিষ্ঠাতা সভাপতি এবং ডাক ও টেলিযোগাযোগ মন্ত্রী মোস্তাফা জব্বার লুনা সামসুদ্দোহার জীবন ও কর্মের ওপর আলোকপাত করে বলেন, তিনি আইটিতে দিকনির্দেশনা দেওয়ার মতো জ্ঞান রাখতেন যা ছিলো বিরল দৃষ্টান্ত। এই খাতকে এগিয়ে নিতে আরও লুনা সামসুদ্দোহার প্রয়োজন উল্লেখ করে তিনি বলেন, তার মৃত্যুতে যে শূন্যতার সৃষ্টি হয়েছে তা পূরণ হবার নয়। তিনি বলেন, লুনা সামসুদ্দোহার মৃত্যুতে দেশ একজন সফল নারী উদ্যোক্তাকে হারালো আর আমরা হারিয়েছি একজন প্রতিভাবান সহকর্মী।

সালমান ফজলুর রহমান দেশের তথ্যপ্রযুক্তি বিকাশে একজন দিকপাল হিসেবে উল্লেখ করে লুনা সামসুদ্দোহার অবদান শ্রদ্ধার সাথে স্মরণ করেন। তিনি বলেন, নারী উদ্যোক্তা উন্নয়নে তার ভূমিকা অবিস্মরণীয় হয়ে থাকবে।

জুনাইদ আহ্‌মেদ পলক লুনা সামসুদ্দোহাকে বেসিস এর একজন সফল নেতা হিসেবে আখ্যায়িত করে বলেন, তিনি দেশে হাজার হাজার নারী তথ্যপ্রযুক্তি উদ্যোক্তা তৈরি করতে ভূমিকা রেখেছেন। তার আদর্শ নারী উদ্যোক্তাদের পাথেয় হিসেবে কাজ করবে বলে তিনি উল্লেখ করেন।

পরে তার আত্মার মাগফিরাত কামনা করে বিশেষ মোনাজাত অনুষ্ঠিত হয়।

#

শেফায়েত/রোকসানা/মাসুম/সঞ্জীব/সেলিম/২০২১/২০৪০ ঘণ্টা

তথ্যবিবরণী নম্বর : ১১৭৩

**প্রধানমন্ত্রী শেখ হাসিনা প্রশাসনের উচ্চপদে নারীর পদায়ন সুনিশ্চিত করেছেন**

**-- মহিলা ও শিশু বিষয়ক প্রতিমন্ত্রী**

ঢাকা, ২৫ ফাল্গুন (১০ মার্চ) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, প্রধানমন্ত্রী শেখ হাসিনা প্রশাসনের উচ্চপদে নারীর পদায়ন সুনিশ্চিত করেছেন। বর্তমানে আদালতে প্রায় দুই হাজার জজ আছেন, তার মধ্যে পাঁচ শতের অধিক নারী। বাংলাদেশে সচিব পদে নারী, মেজর জেনারেল নারী। আগে কখনো নারী এসপি ছিলো না, বর্তমান প্রধানমন্ত্রী ক্ষমতায় এসে নারী এসপি নিয়োগ দিয়েছেন। দেশে ১৫ হাজার নারী পুলিশ রয়েছে, তার মধ্যে অনেকেই নারী পুলিশ কর্মকর্তা।

আজ রাজধানীর হোটেলে সোনারগাঁওয়ে কমিশন অন দ্য স্ট্যাটাস অভ্ উইমেন এর ৬৫তম সেশনের সিদ্ধান্তের বিষয়ে মতবিনিময় সভায় তিনি এসব কথা বলেন। মহিলা ও শিশু বিষয়ক মন্ত্রণালয়ের উদ্যোগে ইউএন উইমেন বাংলাদেশ এ মতবিনিময় সভার আয়োজন করে। মহিলা ও শিশু বিষয়ক সচিব মোঃ সায়েদুল ইসলামের সভাপতিত্বে অনুষ্ঠিত সভায় বিশেষ অতিথি হিসেবে বক্তব্য রাখেন দীপ্ত ফাউন্ডেশনের নির্বাহী পরিচালক জাকিয়া কে হাসান।

প্রতিমন্ত্রী বলেন, প্রধানমন্ত্রীর নেতৃত্বে বাংলাদেশ আওয়ামী লীগের সর্বোচ্চ নীতিনির্ধারণী পর্যায়ে নারীরা রয়েছেন। বাংলাদেশে যারা বড় রাজনীতিবিদ বলে দাবি করেন তাঁদের দলে কিন্তু নারীদের এ ধরনের অবস্থান নেই। প্রধানমন্ত্রী শেখ হাসিনার নেতৃত্বে বাংলাদেশের নারীরা আজ এমন এক পর্যায়ে উন্নীত হয়েছে যে, তারা পুরুষের সমান কিংবা তার চাইতেও বেশি যোগ্যতার পরিচয় দিয়ে দেশের সার্বিক উন্নয়নে অবদান রাখছে।

তিনি বলেন, সরকার ২০৪১ এর মধ্যে বাংলাদেশকে উন্নত-সমৃদ্ধ দেশে পরিণত করার জন্য কাজ করছে। সকল আন্তর্জাতিক ঘোষণা ও কর্মপরিকল্পনা বাস্তবায়নে বাংলাদেশ অঙ্গীকারবদ্ধ। সরকার সাসটেইনেবল ডেভেলপমেন্ট গোল বাস্তবায়নে কাজ করছে। তিনি বলেন, নারীর ক্ষমতায়ন, সমসুযোগ ও সমঅধিকার প্রতিষ্ঠা এবং জাতীয় উন্নয়নের মূলধারায় নারীর অংশগ্রহণ নিশ্চিতকরণের মাধ্যমে আমরা দারিদ্রমুক্ত সুখী-সমৃদ্ধ বঙ্গবন্ধুর সোনার বাংলাদেশ গড়ে তুলতে সক্ষম হবো।

সভাপতির বক্তব্যে মহিলা ও শিশু বিষয়ক সচিব মোঃ সায়েদুল ইসলাম নারীর অধিকার প্রতিষ্ঠা, সুরক্ষা প্রদান এবং নারীর ক্ষমতায়নে মহিলা ও শিশু বিষয়ক মন্ত্রণালয়ের বিভিন্ন কার্যক্রম উল্লেখ করে বলেন, গত এক দশকে নারীর অভূতপূর্ব উন্নয়ন হয়েছে।

সভায় ইউএন ওমেন বাংলাদেশের কান্ট্রি রিপ্রেজেনটেটিভ শোকো ইশিকাওয়া জাতিসংঘ সেক্রেটারি জেনারেল এর কমিশন অন দ্য স্ট্যাটাস অভ্ উইমেন এর প্রতিপাদ্য বিষয়ে রিপোর্ট এবং খসড়া সিদ্ধান্তের ওপর উপস্থাপনা করেন। জাতিসংঘের উদ্যোগে যুক্তরাষ্ট্রের নিউইয়র্কে আগামী ১৫-২৬ মার্চ কমিশন অন দ্য স্ট্যাটাস অভ্ উইমেন এর ৬৫তম সেশন অনুষ্ঠিত হবে। কোভিড মহামারির কারণে এবছর সেশনটি ভার্চুয়ালি অনুষ্ঠিত হবে।

#

আলমগীর/রোকসানা/পাশা/মাসুম/রফিকুল/রেজাউল/২০২১/২০৩৬ ঘণ্টা

তথ্যবিবরণী নম্বর : ১১৭২

**উন্নয়নের ছোঁয়ায় বদলে যাচ্ছে দেশের সব বিমানবন্দর**

**-- পর্যটন প্রতিমন্ত্রী**

চট্টগ্রাম, ২৫ ফাল্গুন (১০ মার্চ) :

বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী বলেছেন, উন্নয়নের ছোঁয়ায় বদলে যাচ্ছে দেশের সব বিমানবন্দর। প্রধানমন্ত্রী শেখ হাসিনার নির্দেশনা অনুসারে দেশের সকল আন্তর্জাতিক ও অভ্যন্তরীণ বিমান বন্দরে উন্নয়ন কাজ চলমান রয়েছে। এই উন্নয়ন কর্মকাণ্ড সমাপ্তির পর দেশের বিমানবন্দরগুলো হবে যাত্রীদের জন্য আস্থা ও স্বস্তির জায়গা। সেবার মান উন্নয়নের মাধ্যমে যাত্রীদের সন্তুষ্টি অর্জনের লক্ষ্যে কাজ করছে মন্ত্রণালয়।

প্রতিমন্ত্রী আজ চট্টগ্রামে শাহ্ আমানত আন্তর্জাতিক বিমানবন্দরের উন্নয়ন কর্মকাণ্ড পরিদর্শনকালে এ কথা বলেন।

মাহবুব আলী আরো বলেন, দেশের সকল বিমানবন্দর হতে দিন-রাত ২৪ ঘণ্টা ফ্লাইট পরিচালনার ব্যবস্থা করার জন্য প্রধানমন্ত্রী আমাদের নির্দেশনা প্রদান করেছেন। এই নির্দেশনা অনুসারে দেশের সব বিমানবন্দর হতে ২৪ ঘণ্টা ফ্লাইট অপারেট করার জন্য কাজ চলছে। এ কাজ সমাপ্তির পর দেশের প্রধান প্রধান পর্যটন গন্তব্যে পর্যটকদের যাতায়াত সহজ হবে।

প্রতিমন্ত্রী পরে চট্টগ্রামের আনোয়ারা উপজেলার পারকিতে পর্যটন সুবিধাদি প্রবর্তন শীর্ষক প্রকল্প পরিদর্শন করেন। পরিদর্শনকালে বেসামরিক বিমান পরিবহন ও পর্যটন মন্ত্রণালয়ের সচিব মোঃ মোকাম্মেল হোসেন, বাংলাদেশ পর্যটন করপোরেশনের চেয়ারম্যান মোঃ হান্নান মিয়া, বেসামরিক বিমান পরিবহন ও পর্যটন মন্ত্রণালয়ের অতিরিক্ত সচিব সুকেশ কুমার সরকার, বেসামরিক বিমান চলাচল কর্তৃপক্ষের সদস্য (পরিচালনা) এয়ার কমোডর খালিদ হোসেন ও প্রধান প্রকৌশলী আঃ মালেক উপস্থিত ছিলেন।

#

তানভীর/রোকসানা/পাশা/রফিকুল/জয়নুল/২০২১/২০১০ঘণ্টা

তথ্যবিবরণী নম্বর : ১১৭১

**বিটাকে ‘বঙ্গবন্ধু কর্নার’ উদ্বোধন অনুষ্ঠানে শিল্পমন্ত্রী**

**জাতির পিতা বঙ্গবন্ধু ছিলেন অসাম্প্রদায়িক ও অবিসংবাদিত নেতা**

ঢাকা, ২৫ ফাল্গুন (১০ মার্চ) :

শিল্পমন্ত্রী নূরুল মজিদ মাহমুদ হুমায়ূন বলেছেন, প্রধানমন্ত্রী শেখ হাসিনার দক্ষ নেতৃত্বে আমরা করোনা মহামারি জয় করে দেশের অর্থনীতি সচল রাখতে সক্ষম হয়েছি। আজ দেশের অর্থনীতিতে জোয়ার এসেছে। দেশের কৃষক শ্রমিকরা কেউ ঘরে বসে নেই, সবাই কাজ করছে। বিশ্ব অর্থনীতিতে বাংলাদেশ যে জায়গায় পৌঁছেছে, প্রতিযোগিতামূলক এই বাজারে টিকে থাকতে হলে দক্ষ শ্রমিক তৈরি করতে হবে। পাশাপাশি আমদানি নির্ভরতা কমিয়ে দেশেই তৈরি করতে হবে কল-কারখানার খুচরা যন্ত্রাংশ। বাংলাদেশ শিল্প কারিগরি সহায়তা কেন্দ্র (বিটাক) এর মাধ্যমেই তৈরি করতে হবে দেশের সবচেয়ে বড় ইঞ্জিনিয়ারিং শপ এবং উৎপাদিত হবে কল-কারখানার খুচরা যন্ত্রাংশ।

মন্ত্রী আজ ঢাকায় তেজগাঁও বিটাক প্রাঙ্গণে বাংলাদেশ শিল্প কারিগরি সহায়তা কেন্দ্র (বিটাক)-এর প্রশাসনিক ভবনে ‘বঙ্গবন্ধু কর্নার’ উদ্বোধনী অনুষ্ঠানে প্রধান অতিথির বক্তব্যে এসব কথা বলেন। অনুষ্ঠানে সভাপতিত্ব করেন বিটাকের মহাপরিচালক আনোয়ার হোসেন চৌধুরী। অনুষ্ঠানে মন্ত্রণালয়, দপ্তর ও সংস্থা এবং বিটাকের ঊর্ধ্বতন কর্মকর্তাগণ উপস্থিত ছিলেন।

মন্ত্রী বলেন, জাতির পিতা বঙ্গবন্ধু ছিলেন অসাম্প্রদায়িক ও অবিসংবাদিত নেতা। তিনি রেসকোর্স ময়দানে দাঁড়িয়ে ৭ মার্চ যেমন স্বাধীনতার নির্দেশ দিয়েছেন, তেমনি ১০ জানুয়ারি দিয়েছিলেন দেশ গড়ার নির্দেশনা। আর সেই কারণেই বিশ্বের বুকে মাথা উঁচু করে মর্যাদার আসনে দেশ প্রতিষ্ঠিত হয়েছে, হয়েছে অর্থনৈতিকভাবে স¦াবলম্বী। তিনি আরো বলেন, বিটাকে স্থাপিত ‘বঙ্গবন্ধু কর্নার’ এর মাধ্যমে জাতির পিতা বঙ্গবন্ধু শেখ মুজিবুর রহমানের আদর্শ, জীবনাচার, রাজনৈতিক দর্শন, নেতৃত্বগুণ, দেশপ্রেমসহ সার্বিক কর্মকাণ্ড এবং আমাদের মহান মুক্তিযুদ্ধ সম্পর্কে নতুন প্রজন্ম সঠিক ইতিহাস জানার সুযোগ পাবে।

সভাপতির বক্তব্যে বিটাকের মহাপরিচালক বলেন, বঙ্গবন্ধু কর্নারের মাধ্যমে নতুন প্রজন্ম জাতির পিতা বঙ্গবন্ধু এবং মুক্তিযুদ্ধ সম্পর্কে জ্ঞান অর্জন করে শিল্পোন্নত সোনার বাংলাদেশ গড়ায় ভূমিকা রাখবে। জাতির পিতার জন্মশতবার্ষিকী এবং স্বাধীনতার রজতজয়ন্তীর এই মার্চ মাসে বঙ্গবন্ধু কর্নার স্থাপন করে বিটাক পরিবার গর্বিত বলে তিনি মন্তব্য করেন।

পরে মন্ত্রী বিটাকের প্রশাসনিক ভবনে ‘বঙ্গবন্ধু কর্নার’ উদ্বোধন শেষে কর্নারটি ঘুরে দেখেন এবং কিছু সময় অবস্থান করেন।

#

জাহাঙ্গীর/রোকসানা/পাশা/রফিকুল/জয়নুল/২০২১/২০৪০ঘণ্টা

তথ্যবিবরণী নম্বর : ১১৭০

**অর্থ দিয়ে রাজনীতি কিনতে দেয়া যাবে না**

**-- তথ্যমন্ত্রী**

জয়পুরহাট, ২৫ ফাল্গুন (১০ মার্চ) :

‘অর্থ দিয়ে রাজনীতি কিনতে দেয়া যাবে না’ বলেছেন বাংলাদেশ আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহ্‌মুদ।

আজ জয়পুরহাট জেলার কালাই উপজেলা আওয়ামী লীগের ত্রি-বার্ষিক সম্মেলনে প্রধান অতিথির বক্তৃতায় মন্ত্রী একথা বলেন।

কালাই সরকারি মহিলা ডিগ্রি কলেজ ময়দানে আয়োজিত এ সম্মেলনে তথ্যমন্ত্রী বলেন, 'রাজনীতি একটি মহান ব্রত এবং দলের জন্য নিঃস্বার্থভাবে কাজ ও ত্যাগ স্বীকার করেছেন এমন নেতারাই এখন নেতৃত্বে আসবেন। অর্থ দিয়ে রাজনীতি কিনতে দেয়া যাবে না।'

বিএনপি প্রসঙ্গে ড. হাছান বলেন, 'জনগণের ওপর বিএনপির আস্থা নেই। সেজন্য জামানত বাজেয়াপ্ত হওয়ার ভয়ে ইউপি নির্বাচনে বিএনপি অংশগ্রহণ করবে না বলে আগেই ঘোষণা দিয়েছে।'

'দেশের উন্নয়ন বিএনপি দেখতে পায়না' উল্লেখ করে  মন্ত্রী বলেন, 'বেগম খালেদা জিয়া বলেছিলেন, আওয়ামী লীগ পদ্মাসেতু করতে পারবে না, পদ্মা সেতু হয়েছে। বঙ্গবন্ধুকন্যা প্রধানমন্ত্রী শেখ হাসিনার নেতৃত্বে দেশ বদলে যাচ্ছে, তিনি দেশে বিধবা, স্বামীপরিত্যক্তা ও বয়স্কদের জন্য ভাতা চালু করেছেন, ভিক্ষা দেওয়ার লোক পাওয়া যায় না। জননেত্রী শেখ হাসিনার নেতৃত্বে দেশের উন্নয়ন বিশ্বে এখন রোল মডেল।'

সম্মেলন প্রস্তুতি কমিটির আহ্বায়ক আব্দুল কাদের মণ্ডলের সভাপতিত্বে জয়পুরহাট-২ আসনের সংসদ সদস্য হুইপ আবু সাঈদ আল মাহমুদ স্বপন, জয়পুরহাট-১ আসনের সংসদ সদস্য অ্যাড: সামছুল আলম দুদু, আওয়ামী লীগের স্বাস্থ্য ও জনসংখ্যা বিষয়ক সম্পাদক ডা. রোকেয়া সুলতানা, সাংগঠনিক সম্পাদক ও রাজশাহী বিভাগীয় দায়িত্বপ্রাপ্ত  এস এম কামাল হোসেন এ সময় বিশেষ অতিথি হিসেবে বক্তব্য রাখেন। জেলা পরিষদ চেয়ারম্যান ও জয়পুরহাট জেলা আওয়ামী লীগের সভাপতি মোঃ আরিফুর রহমান সম্মেলন উদ্বোধন করেন এবং সাধারণ সম্পাদক মোঃ জাকির হোসেন প্রধান বক্তার বক্তৃতা দেন।

জেলা আওয়ামী লীগ নেতৃবৃন্দের মধ্যে রাজা চৌধুরী, অ্যাড: মোমিন আহমেদ চৌধুরী জিপি, অ্যাড: নৃপেন্দ্রনাথ মণ্ডল পিপি, জয়পুরহাটের পৌর চেয়ারম্যানবৃন্দ এবং উপজেলা ও ইউনিয়ন পরিষদ চেয়ারম্যানবৃন্দ সম্মেলনে বক্তব্য রাখেন।

#

আকরাম/রোকসানা/পাশা/রফিকুল/রেজাউল/২০২১/১৯১৫ ঘণ্টা

তথ্যবিবরণী নম্বর : ১১৬৯

**বিটা সংস্কৃতি ও উন্নয়ন কেন্দ্র যেন একখণ্ড ছোট্ট শান্তিনিকেতন**

**-- সংস্কৃতি প্রতিমন্ত্রী**

চট্টগ্রাম, ২৫ ফাল্গুন (১০ মার্চ) :

সংস্কৃতি বিষয়ক মন্ত্রণালয়ের প্রতিমন্ত্রী কে এম খালিদ বলেছেন, শান্তিনিকেতনে যেভাবে প্রাকৃতিক পরিবেশে গাছের নিচে পাঠদানের মাধ্যমে শিক্ষা দান করা হয়, একইভাবে বাংলাদেশ ইনস্টিটিউট অভ্ থিয়েটার আর্টস (বিটা) সংস্কৃতি ও উন্নয়ন কেন্দ্রে মনোরম প্রাকৃতিক পরিবেশে খোলা আকাশের নিচে নতুন প্রজন্মকে শিক্ষা ও সংস্কৃতির পাঠদান করা হয়। বিটা'র একাডেমিক, প্রশাসনিক ও প্রশিক্ষণ ভবনসমূহকে শান্তিনিকেতনের আদলে সাজানো-গোছানো ও পরিপাটি করে গড়ে তোলা হয়েছে। সবমিলিয়ে মনে হয় এ যেন একখণ্ড ছোট্ট শান্তিনিকেতন।

প্রতিমন্ত্রী আজ চট্টগ্রামের পটিয়ার মেহেরআঁটিতে বিটা (বাংলাদেশ ইনস্টিটিউট অভ্ থিয়েটার আর্টস) সংস্কৃতি ও উন্নয়ন কেন্দ্র আয়োজিত বিটা সংস্কৃতি ও উন্নয়ন কেন্দ্রে নবনির্মিত আন্তর্জাতিক ভবন এবং শ্যাম-শেফালী মুক্তমঞ্চ'র উদ্বোধনী অনুষ্ঠানে প্রধান অতিথির বক্তব্যে এসব কথা বলেন।

প্রধান অতিথি বলেন, পটিয়ার মাটি প্রীতিলতা ওয়াদ্দেদার, আবদুল করিম সাহিত্যবিশারদ, শ্যামসুন্দর বৈষ্ণব, শেফালী ঘোষের মতো অনেক বিশুদ্ধ মানুষের জন্ম দিয়েছে। তিনি বলেন, সূর্যসেন, ক্ষুদিরাম বসু, প্রীতিলতা ওয়াদ্দেদার প্রমুখ স্বাধীনতা সংগ্রামী ও বিপ্লবীদের আত্মদানে বাঙালির স্বাধীনতা আন্দোলন ত্বরান্বিত হয়েছে বটে কিন্তু তাঁদের কেউ পূর্ণাঙ্গ স্বাধীনতা এনে দিতে পারেননি। একমাত্র জাতির পিতা বঙ্গবন্ধু শেখ মুজিবুর রহমানের নেতৃত্বে বাঙালির হাজার বছরের কাক্সিক্ষত স্বাধীনতা অর্জিত হয়েছে। কে এম খালিদ বলেন, বিটা'র কর্মকাণ্ড সত্যিই অসাধারণ যা আমাকে মুগ্ধ করেছে। সংগঠনটি লোকজ সংস্কৃতি সংরক্ষণে যে উদ্যোগ গ্রহণ করেছে সংস্কৃতি বিষয়ক মন্ত্রণালয় এর পৃষ্ঠপোষকতায় সবসময় পাশে থাকবে মর্মে প্রতিমন্ত্রী আশ্বাস প্রদান করেন।

বিটা’র সভাপতি কমল সেনগুপ্তের সভাপতিত্বে অনুষ্ঠানে বিশেষ অতিথি হিসাবে বক্তৃতা করেন বিশিষ্ট নাট্যব্যক্তিত্ব ম. হামিদ, চট্টগ্রাম জেলার অতিরিক্ত পুলিশ সুপার তারিক রহমান, পটিয়া উপজেলা চেয়ারম্যান মোতাহেরুল ইসলাম চৌধুরী ও উপজেলা নির্বাহী অফিসার ফয়সাল আহমেদ। স্বাগত বক্তব্য রাখেন বিটা'র নির্বাহী পরিচালক শিশির দত্ত।

পরে প্রতিমন্ত্রী এম এ আজিজ স্টেডিয়াম প্রাঙ্গণে জাতীয় পিঠা উৎসব মঞ্চে জাতীয় পিঠা উৎসব উদ্যাপন পরিষদ চট্টগ্রামের আয়োজনে পাঁচ দিনব্যাপী (৯-১৩ মার্চ) চট্টগ্রাম পিঠা উৎসব উদ্বোধন করেন এবং অরিন্দম নাট্য সম্প্রদায় কর্তৃক আয়োজিত ‘৪৫ বছর পেরিয়ে’ গ্রন্থের মোড়ক উন্মোচন করেন।

#

ফয়সল/রোকসানা/পাশা/রফিকুল/জয়নুল/২০২১/১৯০৫ঘণ্টা

তথ্যবিবরণী নম্বর : ১১৬৮

**শিক্ষার্থীদের ঝরে পড়া রোধ ও সামাজিক সুরক্ষা নিশ্চিতকল্পে সরকার**

**জনবান্ধব বিভিন্ন কর্মসূচি বাস্তবায়ন করে যাচ্ছে**

**-- প্রাথমিক ও গণশিক্ষা প্রতিমন্ত্রী**

চাটখিল (নোয়াখালী), ২৫ ফাল্গুন (১০ মার্চ) :

প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, ঝরে পড়া রোধ ও সামাজিক সুরক্ষা নিশ্চিত করার লক্ষ্যে বর্তমান সরকার প্রাথমিক স্তরের শতভাগ শিক্ষার্থীদের মাঝে দুপুরে রান্না করা খাবার ও বিনামূল্যে পাঠ্যপুস্তক বিতরণ এবং উপবৃত্তি প্রদান কর্মসূচি চালিয়ে যাচ্ছে।

প্রতিমন্ত্রী আজ মুজিববর্ষ উপলক্ষে রহমত উল্যাহ ও আজিজা ফাউন্ডেশনের উদ্যোগে নোয়াখালী জেলার চাটখিল উপজেলার খিলপাড়ায় চাটখিল ও সোনাইমুড়ী উপজেলার ২৩৯ টি সরকারি প্রাথমিক বিদ্যালয়ের গরিব ও মেধাবী শিক্ষার্থীদের মাঝে মুজিবর্ষের লোগো সংবলিত স্কুল পোশাক ও ব্যাগ বিতরণ উপলক্ষে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, ঝরে পড়ারোধ ও শিক্ষার্থীদের দৈনন্দিন পুষ্টি চাহিদাকল্পে 'জাতীয় স্কুল মিলনীতি ২০১৯' ইতোমধ্যে অনুমোদিত হয়েছে। চলতিবছর থেকে পর্যায়ক্রমে সারা দেশে সকল প্রাথমিক বিদ্যালয়ে এ স্কুল মিল চালু করার বিষয়টি চূড়ান্ত পর্যায়ে রয়েছে। তিনি বলেন, শিক্ষার্থীদের সামাজিক সুরক্ষা ও মা’দের ক্ষমতায়নের লক্ষ্যে মোবাইল ব্যাংকিংয়ের মাধ্যমে ১ কোটি ৪০ লাখ শিক্ষার্থীদের 'মা' এর একাউন্টে উপবৃত্তি প্রদান করে যাচ্ছে সরকার। নির্বাচনি ইশতেহার ২০১৮ অনুযায়ী জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী মুজিবর্ষ উদ্যাপন উপলক্ষে সরকার কর্তৃক ২১ লাখ নিরক্ষর নারী-পুরুষকে মৌলিক সাক্ষরতা প্রদানের লক্ষ্যমাত্রা নির্ধারণ করেছে।

প্রতিমন্ত্রী বলেন, মুজিববর্ষ উপলক্ষে রহমত উল্যাহ ও আজিজা ফাউন্ডেশনের উদ্যোগে দরিদ্র ও মেধাবী শিক্ষার্থীদের মাঝে স্কুল পোশাক ও ব্যাগ বিতরণ একটি প্রশংসনীয় কর্মসূচি। সারা দেশে এই উদ্যোগ ছড়িয়ে দিয়ে দরিদ্র শিক্ষার্থীদের পাশে দাঁড়নোর জন্য তিনি সমাজের বিত্তবানদের প্রতি আহ্বান জানান। তিনি বলেন, মহামারি করোনা পরবর্তী স্বাস্থ্যসম্মতভাবে প্রাথমিক স্তরের শিক্ষা প্রতিষ্ঠান পুনরায় খোলার প্রস্তুতি শুরু হয়ে গেছে। আন্তঃমন্ত্রণালয় সভায় আগামী ৩০মার্চ শিক্ষা প্রতিষ্ঠান খোলার সিদ্ধান্ত গৃহীত হয়েছে। তাই এই সময়ের পূর্বেই প্রাথমিক স্তরের শিক্ষা প্রতিষ্ঠানের সংশ্লিষ্ট সকল শিক্ষক-কর্মচারীদের টিকা দেওয়ার বিষয়টি সম্পন্ন করতে হবে।

পরে প্রতিমন্ত্রী চাটখিল ও সোনাইমুড়ী উপজেলার ২৩৯ টি সরকারি প্রাথমিক বিদ্যালয়ের গরিব ও মেধাবী শিক্ষার্থীদের মাঝে মুজিবর্ষের লোগো সংবলিত স্কুল পোশাক ও ব্যাগ বিতরণ করেন

অনুষ্ঠানে স্থানীয় সংসদ সদস্য এইচ এম ইব্রাহিম, কুড়িগ্রাম -১ আসনের সংসদ সদস্য মোঃ আছলাম হোসেন সওদাগর, নোয়াখালীর জেলা প্রশাসক মোঃ খোরশেদ আলম খান, চাটখিল উপজেলা চেয়ারম্যান জাহাঙ্গীর কবির, সোনাইমুড়ী উপজেলা চেয়ারম্যান খন্দকার রুহুল আমীন ও প্রাথমিক শিক্ষা চট্টগ্রাম বিভাগীয় উপপরিচালক মোঃ শফিকুল ইসলাম বক্তৃতা করেন। সভাপতিত্ব করেন প্রধানমন্ত্রীর ব্যক্তিগত সহকারী আলহাজ্জ্ব মোঃ জাহাঙ্গীর আলম।

#

রবীন্দ্রনাথ/রোকসানা/পাশা/রফিকুল/জয়নুল/২০২১/১৯০০ঘণ্টা

তথ্যবিবরণী নম্বর : ১১৬৭

**সারা দেশে গত ২৪ ঘণ্টায় ১ লাখ ৪ হাজার ৯৯০ জনের ভ্যাকসিন গ্রহণ**

ঢাকা, ২৫ ফাল্গুন (১০ মার্চ) :

গত ২৪ ঘণ্টায় সারা দেশে মোট ১ লাখ ৪ হাজার ৯৯০ জন ভ্যাকসিন গ্রহণ করেছেন। এদের মধ্যে পুরুষ ৬৫ হাজার ৭৫৯ জন এবং মহিলা ৩৯ হাজার ২৩১ জন।

এ নিয়ে সারা দেশে গত ২৭ জানুয়ারি থেকে ১০ মার্চ পর্যন্ত সর্বমোট ভ্যাকসিন গ্রহীতার সংখ্যা ৪১ লাখ ১৮ হাজার ৯৫৩ জন। এদের মধ্যে পুরুষ ২৬ লাখ ২৬ হাজার ২৬৫ জন এবং মহিলা ১৪ লাখ ৯২ হাজার ৬৮৮ জন।

উল্লেখ্য, এখন পর্যন্ত সরকার কর্তৃক তৈরিকৃত সুরক্ষা অ্যাপে মোট ৫৩ লাখ ৬১ হাজার ৭৭৮ জন ভ্যাকসিন গ্রহণের জন্য নিবন্ধন করেছেন।

#

মিজানুর/রোকসানা/মাসুম/রফিকুল/রেজাউল/২০২১/১৮৩৪ ঘণ্টা

তথ্যবিবরণী নম্বর : ১১৬৬

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৫ ফাল্গুন (১০ মার্চ) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৭ হাজার ৩২ জনের নমুনা পরীক্ষা করে এক হাজার ১৮ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৫৩ হাজার ১০৫ জন।

গত ২৪ ঘণ্টায় ৭জন-সহ এ পর্যন্ত ৮ হাজার ৪৯৬ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ৬ হাজার ৬১৩ জন।

#

হাবিবুর/রোকসানা/রফিকুল/রেজাউল/২০২১/১৭২০ ঘণ্টা

তথ্যবিবরণী        নম্বর : ১১৬৫

আইন মন্ত্রণালয় ও টেলিটকের চুক্তি

**মামলার তারিখ জানা যাবে মোবাইলে ফোনে**

ঢাকা, ২৫ ফাল্গুন (১০ মার্চ) :

আদালতে যথাসময়ে সাক্ষীর উপস্থিতি নিশ্চিত করতে বিদ্যমান সমনজারি পদ্ধতির পাশাপাশি সাক্ষীর মোবাইল ফোনে এসএমএস- এর মাধ্যমে ফৌজদারি মামলার তারিখ জানাবে টেলিটক বাংলাদেশ লিমিটেড।

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষ্যে এসএমএস-এর মাধ্যমে এই ডিজিটাল সমনজারির কার্যক্রম শুরু করা হচ্ছে। আগামী ১৮ মার্চ এ কার্যক্রমের উদ্বোধন করা হবে। প্রাথমিকভাবে কুমিল্লা ও নরসিংদী জেলায় পাইলট প্রোগ্রামের মাধ্যমে কার্যক্রমটি বাস্তবায়নের উদ্যোগ নেওয়া হয়েছে।

মঙ্গলবার সন্ধ্যায় আইন, বিচার ও সংসদ বিষয়ক মন্ত্রণালয়ের আইন ও বিচার বিভাগ এবং টেলিটক বাংলাদেশ লিমিটেডের মধ্যে এ সম্পর্কিত চুক্তি সম্পাদিত হয়। আইন, বিচার ও সংসদ বিষয়ক মন্ত্রী আনিসুল হক নির্দেশনায় এবং আইন সচিব মো. গোলাম সারওয়ারের তত্ত্বাবধানে আদালতে বিচারাধীন মামলা সম্পর্কে দ্রুততম সময়ে সাক্ষীকে অবগত করার জন্য এ চুক্তি সম্পাদিত হয়। এ চুক্তির মাধ্যমে ফৌজদারি মামলার সাক্ষীগণ আদালতে বিচারাধীন মামলার ধার্য তারিখ সম্পর্কে বিদ্যমান সমনজারি প্রক্রিয়ার পাশাপাশি এসএমএস-এর মাধ্যমে অবগত হবেন। ফলে সহজে ও স্বল্প খরচে আদালতে সাক্ষীর উপস্থিতি নিশ্চিত হবে, যার মাধ্যমে দ্রুততম সময়ে মামলা নিষ্পত্তি সম্ভব হবে।

আইন ও বিচার বিভাগের পক্ষে যুগ্মসচিব এএইচএম হাবিবুর রহমান ভুঁইয়া এবং টেলিটক বাংলাদেশ লিমিটেডের পক্ষে জেনারেল ম্যানেজার প্রভাষ চন্দ্র রায় চুক্তিতে স্বাক্ষর করেন। চুক্তি স্বাক্ষর অনুষ্ঠানে আইন সচিব মো. গোলাম সারওয়ারসহ আইন ও বিচার বিভাগ এবং টেলিটক বাংলাদেশ লিমিটেডের কর্মকর্তাবৃন্দ উপস্থিত ছিলেন।

#

রেজাউল/অনসূয়া/পরীক্ষিৎ/কামাল/আসমা/২০২১/১৪৪৪ ঘণ্টা

তথ্যবিবরণী নম্বর : ১১৬৪

**বাংলাদেশ রেলওয়েতে বিনিয়োগের জন্য যুক্তরাষ্ট্রের প্রতি রেলপথ মন্ত্রীর আহ্বান**

ঢাকা, ২৫ ফাল্গুন (১০ মার্চ) :

যুক্তরাষ্ট্রের রাষ্ট্রদূত আর্ল আর মিলার (Earl R. Miller) আজ রেলভবনে রেলপথ মন্ত্রী মো: নূরুল ইসলাম সুজন এর সাথে সাক্ষাৎ করেন। সাক্ষাৎকালে বাংলাদেশ রেলওয়েতে মার্কিন যুক্তরাষ্ট্র কিভাবে সহযোগিতা করতে পারে সে-সব বিষয় নিয়ে আলোচনা হয়।

যুক্তরাষ্ট্রের তৈরি চল্লিশটি ব্রডগেজ লোকোমোটিভ ও দক্ষিণ কোরিয়ার হুন্দাই রোটেম এর একশটি লোকোমোটিভসহ বিভিন্ন যন্ত্রপাতি আসবে জানিয়ে রেলপথ মন্ত্রী এ সব লোকোমোটিভ চালানোর জন্য দক্ষ জনবল তৈরির জন্য প্রশিক্ষণের ব্যবস্থা নেয়া এবং এর যন্ত্রাংশ যাতে সহজে পাওয়া যায় সেজন্য প্রয়োজনীয় ব্যবস্থা গ্রহণে যুক্তরাষ্ট্রের প্রতি অনুরোধ জানান। এছাড়া মার্কিন যুক্তরাষ্ট্রের উন্নত প্রযুক্তি বাংলাদেশ রেলওয়েতে কিভাবে যুক্ত করা যায় তা খতিয়ে দেখার জন্য মন্ত্রী আহ্বান জানান।

রেলমন্ত্রী এ সময় বাংলাদেশের রেলওয়ের অবকাঠামো সমস্যা তুলে ধরে বলেন, ডাবল লাইন নির্মাণ করা খুবই জরুরি। এসময় তিনি রেলওয়ের ডাবল লাইন নির্মাণে যুক্তরাষ্ট্রের সহযোগিতা কামনা করেন। তিনি আরো বলেন, আমেরিকার ব্যবসায়িক প্রতিনিধিদল বাংলাদেশ রেলওয়েতে বিনিয়োগের বিভিন্ন ক্ষেত্র খতিয়ে দেখতে পারে। তিনি এদেশে যাত্রীবাহী কোচ ও লোকোমোটিভ কারখানা নির্মাণে এগিয়ে আসার আহ্বান জানান।

এ সভায় আরো দশটি লোকোমোটিভ একই দামে আমেরিকার সরবরাহকারী প্রতিষ্ঠান প্রগ্রেস রেল থেকে কেনার বিষয়ে আলোচনা হয়। যুক্তরাষ্ট্রের প্রতিনিধি দল এসব বিষয়ে ইতিবাচক আগ্রহ প্রকাশ করেন।

এসময় মন্ত্রণালয়ের সচিব মোঃ সেলিম রেজা, বাংলাদেশ রেলওয়ে মহাপরিচালক ধীরেন্দ্র নাথ মজুমদার সহ ঊর্ধ্বতন কর্মকর্তাগণ উপস্থিত ছিলেন।

#

শরিফুল/অনসূয়া/পরীক্ষিৎ/কামাল/শামীম/২০২১/১৪৫০ ঘণ্টা

তথ্যবিবরণী        নম্বর : ১১৬৩

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ২৫ ফাল্গুন (১০ মার্চ) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন : গোপালগঞ্জের টিংকু বাইন, কুমিল্লার ডা. ফাতেমা শারমিন তানিয়া, নেত্রকোনার রেবেকা সুলতানা, লক্ষীপুরের ফাহামিদা ইয়াসমিন তমা এবং রংপুরের লতা রানী রায়।

গতকালের কুইজে ৫৭ হাজার ৯২৮ জন প্রতিযোগী অংশগ্রহণ করেছিলেন।

          স্মার্টফোন-বিজয়ী পাঁচজনসহ ১০০ জিবি মোবাইল ডাটাবিজয়ী ১০০ জনের ছবিযুক্ত নামের তালিকা   
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট  থেকে জানা যাবে ([https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/))।

#

মোহসিন/অনসূয়া/পরীক্ষিৎ/কামাল/আসমা/২০২১/১৩৪৫ ঘণ্টা

তথ্যবিবরণী নম্বর : ১১৬২

স্বাধীনতা দিবস উদ্‌যাপন

**গাবতলী থেকে জাতীয় স্মৃতিসৌধ পর্যন্ত সড়কে ত্রিমাত্রিক বা বক্স আকারে তোরণ তৈরি করা যাবে না**

ঢাকা, ২৫ ফাল্গুন (১০ মার্চ) :

মহান স্বাধীনতা ও জাতীয় দিবস ২০২১ উদ্‌যাপন উপলক্ষ্যে ঢাকার গাবতলী থেকে জাতীয় স্মৃতিসৌধ পর্যন্ত সড়কে কোন ধরনের তোরণ, ব্যানার, ফেস্টুন এবং পোস্টার লাগানো সীমিত রাখার বিষয়ে সিদ্ধান্ত গৃহীত হয়েছে।

তবে উক্ত সড়কে ত্রিমাত্রিক অথবা বক্স আকারে তোরণ তৈরি করা যাবে না।

মুক্তিযুদ্ধ বিষয়ক মন্ত্রণালয় সম্প্রতি এ সিদ্ধান্তের কথা জানায়।

এক্ষেত্রে সীমিত পর্যায়ে পোস্টার, ব্যানার ও ফেস্টুন নিরাপদ দূরত্বে স্থাপন করা যেতে পারে বলে মন্ত্রণালয় থেকে জানানো হয়।

#

দেবাশীয়/অনসূয়া/পরীক্ষিৎ/জসীম/আসমা/২০২১/১২৩০ ঘণ্টা

Handout Number : 1161

More Investment Urged

**Foreign Minister Holds Virtual Meeting with his Finnish Counterpart**

Dhaka, 10 March :

“Bangladesh and Finland should observe the 50th anniversary of the establishment of diplomatic relations in 2022 in a befitting manner through high-level political visits, investment dialogues and cultural exchanges”, said Foreign Minister Dr. A K Abdul Momen during his virtual meeting with his Finnish counterpart Pekka Haavisto yesterday.

During their hour-long meeting, the two Ministers recalled Prime Minister Sheikh Hasina’s meeting with the President Sauli Niniistö of Finland in Helsinki in June 2019. The two Ministers stressed the importance of regular exchange of high-level visits and diplomatic consultations.

The Finnish Foreign Minister congratulated Bangladesh for the projected graduation from the LDC status in 2026. Both Foreign Ministers expressed satisfaction at the business dialogue held between the two sides in December 2020.

Dr. Momen urged Finland to explore investment opportunities in Special Economic Zones and HI-TECH Parks in Bangladesh. The two Ministers discussed the possibility of initiating work on a bilateral Agreement on Double Taxation.

The Finnish Foreign Minister appreciated Bangladesh’s humanitarian gesture to the forcibly displaced Rohingya from Myanmar. He assured of remaining engaged with the situation leveraging Finland’s engagement in certain mediation efforts in Myanmar. Foreign Minister Momen urged Finland and other EU Member States to work towards early, voluntary repatriation of the Rohingya in safety and dignity.

The two Ministers agreed to enhance cooperation on climate change issues, including through the Coalition of Finance Ministers on Climate Change that Finland co-Chairs. Minister Momen flagged Bangladesh’s work on the Mujib Climate Prosperity Plan, Presidency of the Climate Vulnerable Forum (CVF), and hosting of a regional office of the Global Centre on Adaptation.

Foreign Minister Haavisto recognized the contribution of Bangladesh diaspora to the Finnish society. The two Ministers agreed to work on cultural exchange and knowledge partnership for fostering human connectivity.

Bangladesh’s non-resident Ambassador to Finland Md. Nazmul Islam also joined the meeting.

#

Tohidul/Anasuya/ Parikshit/Kamal/Asma/2021/1145 hours

তথ্যবিবরণী নম্বর : ১১৬০

**কুনমিংয়ে বাংলাদেশ কনসাল জেনারেলের সাথে**

**কমার্শিয়াল এসোসিয়েশনের চেয়ারম্যান এর সাক্ষাৎ**

কুনমিং (চীন), ১০ মার্চ :

চীনের ইউনান সিচুয়ান কমার্শিয়াল এসোসিয়েশন এর চেয়ারম্যান চেন শুয়ে ওয়েন (Chen Xue Wen) গতকাল কুনমিংয়ে বাংলাদেশ কনসুলেট জেনারেল কনসাল জেনারেল এ এফ এম আমিনুল ইসলামের সাথে সাক্ষাৎ করেন। সাক্ষাৎকালে তাঁরা উভয় দেশের ব্যবসা-বাণিজ্য ও বিনিয়োগ জোরদার এবং তা অধিকতর সম্প্রসারণ বিষয়ে মতবিনিময় করেন। এসময় কুনমিং এর কনসাল জেনারেল দু’দেশের মধ্যে বিনিয়োগ ও বাণিজ্যের ক্ষেত্র বাড়াতে কর্মাশিয়াল এসোসিয়েশনের প্রতি আহ্বান জানান।

#

অনসূয়া/কামাল/জসীম/আসমা/২০২১/১০৪৫ ঘণ্টা

তথ্যবিবরণী নম্বর : ১১৫৯

**বিশ্ব কিডনি** **দিবসে প্রধানমন্ত্রীর বাণী**

ঢাকা, ২৫ ফাল্গুন (১০ মার্চ) :

প্রধানমন্ত্রী শেখ হাসিনা আগামীকাল ১১ মার্চ বিশ্ব কিডনি দিবস উপলক্ষ্যে নিম্নোক্ত বাণী প্রদান করেছেন :

“বিশ্বের অন্যান্য দেশের ন্যায় বাংলাদেশেও বিশ্ব কিডনি দিবস পালিত হচ্ছে জেনে আমি আনন্দিত। বাংলাদেশ রেনাল এসোসিয়েশনসহ অন্যান্য প্রতিষ্ঠান দিবসটি পালনের উদ্যোগ নেওয়ায় আমি সংশ্লিষ্ট সবাইকে অভিনন্দন জানাচ্ছি। এবারের দিবসটির প্রতিপাদ্য ‘Living well with Kidney Diesease’ অর্থাৎ ‘কিডনি রোগে সুস্থ থাকুন’ - যথার্থ হয়েছে বলে আমি মনে করি।

কিডনি রোগ একটি নীরব ঘাতক। বাংলাদেশে প্রায় দুই কোটি লোক কোন না কোন কিডনি রোগে আক্রান্ত এবং প্রায় ৪০-৫০ হাজার লোক ডায়ালাইসিস এর মাধ্যমে জীবনধারণ করছে। সুস্বাস্থ্যের জন্য কিডনির বিকল্প নেই। কিডনি রোগের চিকিৎসা অত্যন্ত ব্যয়বহুল। তবে আশার কথা যে, অনেক কিডনি রোগ প্রতিরোধযোগ্য। এজন্য প্রয়োজন জনসচেতনতা ও প্রারম্ভিক পর্যায়ে রোগ সনাক্ত করা। কিডনি রোগ বিশ্বে একটি মহামারি আকার ধারণ করেছে এবং যা সময়মত চিকিৎসা না করলে পরিবার তথা সমাজের ওপর ভয়াবহ প্রভাব ফেলে।

আওয়ামী লীগ সরকার স্বাস্থ্যখাতে যুগান্তকারী সাফল্য অর্জন করেছে, যা বিশ্বব্যাপী সমাদৃত হচ্ছে। কিডনি রোগের প্রতিরোধ ও চিকিৎসার বিষয়ে সরকার যথাযথ গুরুত্ব দিচ্ছে এবং এ বিষয়ে প্রচেষ্টা অব্যাহত আছে। আমাদের প্রতিষ্ঠিত কমিউনিটি ক্লিনিকগুলোর মাধ্যমে প্রাথমিক পর্যায়ে কিডনি রোগ সনাক্ত করা সম্ভব। এর ফলে দীর্ঘমেয়াদী কিডনি রোগ ও কিডনি বিকল হওয়ার ঝুঁকি হ্রাস পাবে।

আমি বিশ্বাস করি, সরকারের পাশাপাশি বেসরকারি সংস্থাগুলোও তাদের গৃহীত কর্মসূচির মাধ্যমে কিডনি রোগ সম্পর্কে জনসচেতনতা বৃদ্ধিতে ভূমিকা পালন করবে। সকলের সম্মিলিত প্রচেষ্টায় স্বাস্থ্যখাতে রূপকল্প-২০২১ ও ২০৪১ বাস্তবায়নের মাধ্যমে সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের স্বপ্নের সোনার বাংলাদেশ গড়ে তুলবো - এ আমার প্রত্যাশা।

আমি বিশ্ব কিডনি দিবস ২০২১ এর সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

ইমরুল/অনসূয়া/পরীক্ষিৎ/কামাল/শাম্মী/জসীম/আসমা/২০২১/১১০০ ঘণ্টা

তথ্যবিবরণী নম্বর : ১১৫৮

**বিশ্ব কিডনি দিবসে রাষ্ট্রপতির বাণী**

ঢাকা, ২৫ ফাল্গুন (১০ মার্চ) :

রাষ্ট্রপতি মোঃ আবদুল হামিদ আগামীকাল ১১ মার্চ ‘বিশ্ব কিডনি দিবস ২০২১’উপলক্ষ্যেনিম্নোক্ত বাণী প্রদান করেছেন :

বাংলাদেশ রেনাল এসোসিয়েশন, কিডনি ফাউণ্ডেশন বাংলাদেশ ও ক্যাম্পস কর্তৃক ‘বিশ্ব কিডনি দিবস ২০২১’ পালনের উদ্যোগকে আমি স্বাগত জানাই।

কিডনি মানবদেহের একটি গুরুত্বপূর্ণ অঙ্গ। শিশু, যুবক ও বৃদ্ধ সবার ক্ষেত্রেই সুস্থ কিডনির গুরুত্ব অপরিসীম। এ প্রেক্ষাপটে এবারের বিশ্ব কিডনি দিবসের প্রতিপাদ্য ‘Living Well with kidney Disease’ অর্থাৎ ‘কিডনি রোগে সুস্থ থাকুন’ অত্যন্ত সময়োপযোগী হয়েছে বলে আমি মনে করি।

কিডনি রোগ একটি নীরব ঘাতক। বর্তমানে বাংলাদেশে কিডনি রোগের প্রকোপ দ্রুত বৃদ্ধি পাচ্ছে। বিশেষজ্ঞদের মতে অনিয়ন্ত্রিত ও অস্বাস্থ্যকর জীবনযাপন, ব্যথানাশক ও এন্টিবায়োটিক ঔষধের যথেচ্ছ ব্যবহার, ভেজাল খাদ্য গ্রহণ, স্থুলতা ইত্যাদি কিডনি রোগের প্রকোপ বৃদ্ধির অন্যতম প্রধান কারণ। বাংলাদেশে প্রায় দুই কোটি লোক কোনো না কোনো কিডনি রোগে আক্রান্ত। এর মধ্যে প্রায় ৪০-৫০ হাজার লোক ডায়ালাইসিস এর মাধ্যমে জীবন ধারণ করছে। দেশের অনেক হাসপাতালে এ রোগের উন্নত চিকিৎসার ব্যবস্থা থাকলেও ক্ষেত্রবিশেষে তা অত্যন্ত ব্যয়বহুল ও জটিল। তাই প্রতিকারের পাশাপাশি কিডনি রোগ প্রতিরোধে জনসচেতনতা সৃষ্টি খুবই জরুরি বলে আমি মনে করি। পাশাপাশি আর্থিকভাবে অসচ্ছল কিডনি রোগীদের সহায়তায় এগিয়ে আসতে আমি সংশ্লিষ্ট সকলের প্রতি আহ্বান জানাচ্ছি।

আমি ‘বিশ্ব কিডনি দিবস ২০২১’ উপলক্ষ্যে আয়োজিত সকল কর্মসূচির সাফল্য কামনা করি।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/অনসূয়া/পরীক্ষিৎ/কামাল/শাম্মী/জসীম/শামীম/২০২১/১২১০ ঘণ্টা